tttarun/llama2_hindi huggingface dataset:
संविधान और कानून शासन का कानूनी ढाँचा प्रदान करते हैं, जबकि शासन में ईमानदारी शासन की प्रकृति तथा सरकार और शासित के बीच संबंध को निर्धारित करती है। व्याख्या कीजिये।
उत्तर :
ईमानदारी- सत्यता, निष्ठा जैसे उच्च नैतिक सिद्धांतों के होने की उच्च गुणवत्ता है। ईमानदारी प्रक्रिया में नैतिक व्यवहार का सबूत है। शासन में ईमानदारी बनाए रखना केवल भ्रष्ट या बेईमान आचरण से बचाना ही नहीं है, साथ में निष्पक्षता, जवाबदेही और पारदर्शिता जैसे सार्वजनिक क्षेत्र के मूल्यों को भी लागू करना पड़ेगा।
संविधान और कानून शासन को कानूनी ढाँचा प्रदान करते हैं, लेकिन देश में सुशासन सुनिश्चित करने के लिये शासन प्रणाली में ईमानदारी की आवश्यकता है और ईमानदारी ही सरकार और देश के लोगों के बीच बेहतर संबंध सुनिश्चित करने में महत्त्वपूर्ण भूमिका निभाती है। शासन की कुशल और प्रभावी प्रणाली के लिये और विकास की समग्र प्रक्रिया के लिये शासन में ईमानदारी एक अनिवार्य और महत्त्वपूर्ण आवश्यकता है। यह कानूनों और नियमों का प्रभावी क्रियान्वयन करने में और सार्वजनिक अधिकारियों के बीच अनुशासन पैदा करने में मदद करती है।
शासन में ईमानदारी सुनिश्चित करने के लिये भ्रष्टाचार का निर्मूलन अत्यावश्यक होगा, उसके साथ ही नियम-कानूनों को बनाना और उनका प्रभावी और निष्पक्ष कार्यान्वयन भी करना चाहिये।
नैतिकता के अर्थ को स्पष्ट करते हुए मानवीय कृत्यों में नैतिकता को निर्धारित करने वाले तत्त्वों का वर्णन करें।
उत्तर :
उत्तर की रूपरेखा
नैतिकता का अर्थ
नैतिकता को निर्धारित करने वाले तत्त्व
नैतिकता का तात्पर्य नियमों की उस व्यवस्था से है जिसके द्वारा व्यक्ति का अंतःकरण अच्छे और बुरे का बोध प्राप्त करता है। नैतिकता का संदर्भ समाज में रहने वाले किसी सामान्य व्यक्ति के आचरण, समाज की परंपराओं या किसी राष्ट्र की नीतियों के विशेष अर्थ में मूल्यांकन से है। सभी विषयों में मूल्यांकन उपरांत उचित-अनुचित, अच्छा-बुरा, शुभ-अशुभ आदि नैतिकता के प्रत्ययों का प्रयोग किया जाता है। सामान्य जीवन में नैतिकता के लिये प्रायः मोरैलिटी शब्द का प्रयोग किया जाता है जबकि अध्ययन के क्षेत्र में एथिक्स का।
अब प्रश्न यह है कि किसी कर्म को नैतिक या अनैतिक सिद्ध करने वाले तत्त्व कौन-से हैं? विभिन्न समाजों एवं विभिन्न कालों में इन निर्धारक तत्त्वों में बदलाव होता रहा है। प्रायः ये निर्धारक तत्त्व निम्नलिखित माने गए हैं–
कृत्यः कई बार समाज कुछ कृत्यों को स्पष्टतौर पर अनैतिक घोषित कर देता है। चाहे वह कृत्य किसी के द्वारा तथा किसी भी परिस्थिति में क्यों ना किया गया हो। वर्तमान समय में सती प्रथा, बाल विवाह पूर्णतः प्रतिबंधित है, जबकि मध्यकालीन भारत में ये प्रथाएँ समाज में प्रचलित थीं।
कर्त्ता: निश्चित तौर पर किसी कृत्य के नैतिक या अनैतिक होने के निर्धारण में कर्त्ता की एक बड़ी भूमिका होती है। मान लीजिये किसी व्यक्ति ने अपनी गरीबी से तंग आकर चोरी जैसा अनैतिक कृत्य किया। ऐसे में इस व्यक्ति का कृत्य उस अमीर व्यक्ति के कृत्य से कम अनैतिक समझा जाएगा जिसने ऐशो-आराम के लिये कोई घोटाला किया हो।
इरादा/प्रयोजनः इरादे की भूमिका आधुनिक समाज में किसी कृत्य के नैतिक या अनैतिक होने के निर्धारण में बहुत महत्त्वपूर्ण मानी जाती है।
परिस्थितियाँ: किन परिस्थितियों में कोई कृत्य हुआ है, यह उस कृत्य के नैतिक या अनैतिक होने के निर्धारण में निर्णायक भूमिका निभाता है। उदाहरणतः किसी की हत्या करना अनैतिक समझा जाता है, किंतु कोई व्यक्ति किसी महिला से बलात्कार की कोशिश कर रहा है और उस महिला के हाथ में धारदार हथियार आ जाने से महिला उस व्यक्ति की हत्या कर देती है। ऐसी स्थिति में वह कृत्य अनैतिक नहीं समझा जा सकता।
परिणामः परिणाम के आधार पर किसी कृत्य को नैतिक या अनैतिक नहीं कहा जा सकता है। किसी कृत्य का परिणाम यदि बुरा आता है तो हमें यह देखना जरूरी है कि कर्त्ता ने किन परिस्थितियों में तथा किस इरादे से यह कृत्य किया है। आधुनिक समाज एवं न्याय व्यवस्था भी प्रयोजन एवं परिस्थिति को परिणाम से प्राथमिक मानती है।
"सदैव इस प्रकार कार्य करो कि तुम भी इच्छा कर सको कि तुम्हारे कार्य का चरम सार्वभौमिक कानून हो जाए।"
उत्तर :
कांट के मूलदर्शन के अनुसार अपने कर्त्तव्य का पालन पूर्ण कर्त्तव्यनिष्ठा से करना चाहिये ताकि किसी भी परिस्थिति में यह कर्त्तव्य पूर्णतया नैतिक कार्रवाई ही दृष्टिगत हो। यह उन सभी कार्यवाहियों का निषेध करता है जिन्हें सन्दर्भ व परिस्थितियों के अनुसार नैतिक या अनैतिक ठहराया जाता है। यह धारणा ‘झूठ बोलने’ जैसे अनैतिक कार्यों को करने के लिये पूर्णतया मना करती है।
वर्तमान प्रणाली में लैंगिक समानता मूल्य (Gender parity value) को दिये हुए कथन से समझा जा सकता है। कुछ देशों में राजनैतिक, सामाजिक और आर्थिक क्षेत्रों में पुरुषों और महिलाओं में समानता की मनाही है और इसे वह अपने सामाजिक-सांस्कृतिक परिवेश के आधार पर तार्किक ठहराते हैं। उदाहरण के लिये 2015 तक सउदी अरब की महिलाओं को वोट डालने का अधिकार नहीं था।
किसी को भी अपने कार्यों को उचित नहीं ठहराना चाहिये यदि वह राजनैतिक स्तर पर महिलाओं के 33% आरक्षण को समर्थन देता हो परंतु सामाजिक तौर पर "लड़के, लड़के है" उन्हें बलात्कार के लिये दण्ड नहीं दिया जाना चाहिये "जैसी असंवेदनशील टिप्पणी करें। नैतिक रूप से न्यायसंगत कर्त्तव्यों को समतावादी होने के साथ सभी क्षेत्रों में लागू किया जाना चाहिये।
वैश्वीकरण के इस युग में कौन-सी नैतिक दुविधाएँ उत्पन्न हुई हैं?
उत्तर :
‘नैतिक दुविधा’ ऐसी परिस्थिति होती है जिसमें निर्णयन में दो या दो से अधिक नैतिक सिद्धांतों में टकराव होता है। इन परिस्थितियों में निर्णयकर्त्ता अपने आपको दुविधा में पाता है क्योंकि उसे दो नैतिक मानदंडों में से किसी एक को चुनना होता है, जबकि दोनों बराबर की स्थिति के होते हैं तथा किसी भी एक को चुन लेने से पूर्ण संतुष्टि मिलना संभव नहीं होता है।
वैश्वीकरण के कारण उत्पन्न नैतिक दुविधा
वैश्वीकरण की प्रक्रिया गरीबी न्यूनीकरण में तीव्रता और उच्चतर विकास दर के रूप में लाभ के साथ-साथ बढ़ती असमानता तथा संसाधन कुप्रबंधन के रूप में हानि दोनों से संबंधित है। वैश्वीकरण ने न सिर्फ संपूर्ण विश्व की अर्थव्यवस्थाओं को बल्कि राजनीति, समाज और संस्कृति को भी प्रभावित किया है।
वैश्वीकरण के इस युग में राज्य की भूमिका बदल गई है। आर्थिक उदारीकरण ने जहाँ एक ओर राज्य की भूमिका को कम किया है वहीं, दूसरी ओर निजी क्षेत्र की भूमिका को बढ़ाया है। निजी उद्यमों के लाभ को अधिक-से-अधिक बढ़ाने का मूल उद्देश्य हमेशा व्यापक सामाजिक सरोकारों के साथ मेल नहीं खाता।
वैश्वीकरण ने समाज के एक वर्ग को जो कि वैश्वीकरण द्वारा प्रदत्त आर्थिक अवसरों का लाभ उठाने में सक्षम नहीं हो पाया, हाशिये पर लाकर खड़ा कर दिया है। यहाँ नैतिक दुविधा एक ही समय में कानून के शासन के अनुपालन के साथ लोगों की मदद में समानुभूति और संवेदना प्रकट करने की आवश्यकता को लेकर है।
आपके अनुसार स्वतंत्रता क्या है? क्या आपको लगता है कि आप एक स्वतंत्र जीवन जी रहे हैं? अपने उत्तर के पक्ष में तर्क प्रस्तुत करें।
उत्तर :
उत्तर की रूपरेखा:
स्वतंत्रता का अर्थ
उदाहरण के माध्यम से बताएँ की आप एक स्वतंत्र जीवन जी रहें हैं 
मेरे विचार में स्वतंत्रता का अर्थ बंधनों से मुक्त होना है। एक व्यक्ति का अपने सोच-विचार, निर्णय और कृत्यों पर किसी प्रकार के बाह्य दबावों से मुक्त होना स्वतंत्रता है। स्वतंत्रता व्यक्ति को अपनी क्षमताओं के अनुरूप पूर्ण विकास का अवसर प्रदान करती है।
परंतु स्वतंत्रता की भी अपनी एक निश्चित सीमा है। कहा भी गया  है कि आपकी स्वतंत्रता वहाँ समाप्त होती है, जहाँ से दूसरों की स्वतंत्रता बाधित होती है। अर्थात् किसी भी व्यक्ति की स्वतंत्रता असीमित नहीं है क्योंकि एक व्यक्ति की असीमित स्वतंत्रता अन्य व्यक्तियों की स्वतंत्रता को कुप्रभावित कर सकती है। अतः सबको समान स्वतंत्र अधिकार प्राप्त हो इसलिये व्यक्ति की स्वतंत्रता की कुछ सीमाएँ निर्धारित की जानी चाहिये।
मुझे लगता है कि मैं एक स्वतंत्र जीवन जी रहा हूँ। मेरा जन्म एक स्वतंत्र देश में हुआ है। संविधान से मुझे अपने मौलिक अधिकारों की गारंटी प्राप्त हुई है। मुझे अपना करियर, जीवनशैली, देश में कही भी निवास करने आदि की स्वतंत्रता प्राप्त है।
फिर मुझे सरकार चुनने, धर्म, आस्था, विश्वास आदि की भी स्वतंत्रता प्राप्त हुई है। मुझे सोचने-विचारने, बोलने आदि की भी स्वतंत्रता प्राप्त हुई है। अतः मुझे लगता है कि अब तक मैने एक स्वतंत्र जीवन व्यतीत किया है।
“सदैव इस प्रकार कार्य करो कि तुम भी इच्छा कर सको कि तुम्हारे कार्य का चरम सार्वभौमिक कानून हो जाए।" कथन पर विचार करें।
उत्तर :
उत्तर की रूपरेखा:
कथन का आशय स्पष्ट करें
उदाहरण से साथ कथन के महत्त्व और कमियों पर प्रकाश डालें। 
प्रस्तुत कथन पश्चिम के प्रसिद्ध दार्शनिक कांट के निरपेक्ष नैतिकता के सिद्धांत से संबंधित है। कथन के अनुसार व्यक्ति को सदैव ऐसे कार्य करने चाहिये जो नैतिकता की दृष्टि से हर परिस्थिति में उचित हों।
वास्तव में व्यक्ति के कार्य का चरम तभी सार्वभौमिक क़ानून हो सकता है जब वह सभी परिस्थितियों में नैतिक और उचित हो। उदाहरण के लिये प्राणी मात्र के लिये प्रेम की भावना पर आधारित सेवा के कार्य को सार्वभौमिक रूप से उचित माना जा सकता है। विवेकानंद, मदर टेरेसा जैसे लोगों ने प्रेम और सेवा की भावना से परिचालित होकर ऐसे कार्य कियें कि उनके काम का चरम विश्व के लिये अपने आप में प्रतिमान बन गया।
इस कथन का एक आशय यह भी है कि जो कार्य नैतिक है वह अपने आप में परिणाम निरपेक्ष है। अर्थात नैतिकता का संबंध इस बात से नहीं है कि उसके किये जाने से क्या परिणाम प्राप्त होते हैं। उदाहरण के लिये सामान्यतः सच बोलना नैतिक माना जाता है। ऐसे में किसी भी परिस्थिति में झूठ बोलना अनैतिक होगा। उदाहरण के लिये यदि किसी अपराधी द्वारा किसी व्यक्ति का पता पूछे जाने पर यदि व्यक्ति सच-सच बता दें तो संबंधित व्यक्ति को खतरा हो सकता है। परिणाम की दृष्टि से यह उचित नहीं जान पड़ता किंतु कांट के निरपेक्ष नैतिकता इसे भी उचित बताती है।
उपयोगितावादी दृष्टिकोण जो अधिकतम व्यक्तियों के अधिकतम सुख पर बल देता है के अनुसार अधिकतम व्यक्तियों के हित के अनुसार नैतिकता परिवर्तित हो सकती है। ऐसे में कोई भी कार्य अपने आप में सार्वभौमिक रूप से नैतिक नहीं हो सकता।
स्पष्ट है कि नैतिकता एक सापेक्षिक अवधारणा है जो समाज तथा परिस्थितियों के अनुसार परिवर्तित होती रहती है। अतः इस दृष्टि से देखा जाए तो व्यक्ति द्वारा किया गया कोई कार्य अपने चरम रूप में पूर्ण रूप से नैतिक हो ही नहीं सकता। इसके अलावा, यह सिद्धांत कृष्ण की निष्काम कर्म के सिद्धांत के विरुद्ध भी है क्योंकि यह व्यक्ति में उसके कर्म के सार्वभौमिक रूप से नैतिक होने की अपेक्षा भी उत्पन्न करता है।
किंतु गहराई में देखा जाए तो कांट का यह कथन व्यक्ति को सदैव नैतिक कार्य करने के लिये प्रेरित करता है जो कि समाज की दृष्टि से आवश्यक भी है। जैसा कि पूर्वलिखित है प्राणी मात्र के लिये निस्वार्थ प्रेम जैसे भाव सार्वभौमिक रूप से नैतिक हो सकते हैं।
ज्ञान के बिना ईमानदारी कमजोर और व्यर्थ है, परंतु ईमानदारी के बिना ज्ञान खतरनाक और भयानक होता है।" सोदाहरण स्पष्ट करें।
उत्तर :
उत्तर की रूपरेखा:
ज्ञान तथा ईमानदारी को परिभाषित करें।
बताएँ कि किस प्रकार ज्ञान के बिना ईमानदारी कमजोर है तथा ईमानदारी के बिना ज्ञान खतरनाक और भयानक है।
ज्ञान का तात्पर्य किसी विषय से संबंधित सैद्धांतिक अथवा व्यवहारिक जानकारी से है। यह बताता है कि विभिन्न परिस्थितियों में कार्यों का निष्पादन किस प्रकार करना है। जबकि ईमानदारी एक नैतिक अवधारणा है। समान रूप में इसका तात्पर्य सच बोलने से किंतु विस्तृत रूप में ईमानदारी मन वचन तथा कर्म से प्रेम, अहिंसा, अखंडता, विश्वास जैसे गुणों के पालन पर बल देती है। यह व्यक्ति को भरोसेमंद वफादार तथा निष्पक्ष बनाता है।
ज्ञान के बिना ईमानदारी कमजोर है क्योंकि बिना उचित ज्ञान  के व्यक्ति सूचनाओं तथा तर्क के अभाव में चाहकर भी कार्य का निष्पादन नहीं कर पाता। उदाहरण के लिये यदि किसी शिक्षक में ज्ञान का अभाव हो तो अपनी तरफ से ईमानदार होकर भी छात्रों को उचित ढंग से नहीं पढ़ा पाएगा। उसी प्रकार ज्ञान के अभाव में डॉक्टर, इंजीनियर तथा अन्य व्यवसायी अपने-अपने कार्यों को प्रभावी ढंग से नहीं कर पाएँगे। 
किंतु ईमानदारी के अभाव में यह ज्ञान खतरनाक हो जाता है। वस्तुतः ईमानदारी एक ऐसा  गुण है जो इस ज्ञान के उचित प्रयोग को सुनिश्चित करती है। उदाहरण के लिये ज्ञान से युक्त एक अधिकारी ईमानदारी के अभाव में भ्रष्ट होकर संपूर्ण समाज का नुकसान कर सकता है। इसके अलावा ईमानदारी से रहित एक ज्ञानी व्यक्ति अपने ज्ञान का प्रयोग समाज के नुकसान के लिये भी कर सकता है। उदाहरण के लिये संसद हमले के आरोपी अफजल गुरु  के माध्यम से इसे देखा जा सकता है। अन्य शिक्षित अपराधियों के लिये भी इसे देखा जा सकता है। 
वस्तुतः ज्ञान का संबंध व्यक्ति की क्षमता से है। जबकि ईमानदारी का संबंध उचित ढंग से कार्य करने की आंतरिक प्रेरणा से है। कार्य की प्रभाविता के लिये ज्ञान तथा ईमानदारी इन दोनों का समन्वय आवश्यक है।
एक कनिष्ठ कर्मचारी अपनी वृद्ध माँ की देखभाल के लिये विशेष छुट्टी के बाद काम पर वापस लौटी है। वित्तीय कारणों से इसे पूर्णकालिक तौर पर काम करने की आवश्यकता है। उसे घर में अपनी माँ की देखभाल के लिये प्रबंधन करने के कारण कठिनाइयाँ हो रही हैं जिससे उसे कई मिटिंग में (जो प्रायः प्रतिदिन के आरंभ में होती हैं) से अनुपस्थित रहना पड़ रहा है और जल्दी ही कार्य बंद कर देना पड़ता है। वह अपने कार्य में बहुत दक्ष है लेकिन उसकी अनुपस्थिति के कारण उस पर दबाव बन रहा है और उसके सहकर्मियों पर काम का बोझ और बढ़ गया है। आप उसके प्रबंधक हैं और आपको ज्ञात है कि दैनंदिन काम की गति पर दबाव आ रहा है। उसके एक पुरुष सहकर्मी ने ऐसी टिप्पणी करने भी शुरू कर दिये हैं कि "औरत का स्थान घर में है" और प्रत्येक अवसर पर उसे नीचा दिखाता है, जिससे वह और अधिक तनाव में आ रही है। आप इस परिस्थिति में क्या कदम उठाएंगे? कारण बताइये।
उत्तर :
उपरोक्त परिस्थिति में मै निन्न्लिखित कदम उठाऊंगा।
सर्वप्रथम, मैं सभी प्रासंगिक तथ्यों की जाँच करूंगा। यदि आवश्यक हुआ तो कार्मिक विभाग के साथ कर्मचारियों से संबंधित प्रक्रियाओं को स्पष्ट रूप से जानने का प्रयास करूंगा। मैं, कनिष्ठ सदस्या के साथ इस मामले पर चर्चा करूंगा। इस क्रम में बैठकों के समय को अधिक लचीला बनाने, घर के कार्य करने जैसे विकल्पों पर विचार करूंगा। स्टाफ के अन्य सदस्यों को, कनिष्ठ सदस्या की समस्या के विषय में बताकर उन्हें यथोचित आचरण को अपनाने की सलाह दूंगा। साथ ही कार्यस्थल पर उत्पीड़न संबंधी ‘विशाखा नियमों’ को उल्लेखित करूंगा। साथ ही साथ स्टाफ को गोपनीयता संबंधी व्यावसायिक मूल्य से परिचित करवाऊंगा। इसप्रकार, परिस्थितियों को समझने का प्रयास करते हुए, मैं समस्या का समाधान निकालने का प्रयास करूंगा और कनिष्ठ सदस्या व अन्य सहकर्मियों के मध्य सदैव न्यायसंगत (Fair) रहने का प्रयास करूंगा। यह मेरे ‘सत्यनिष्ठा’ रूपी व्यवहार हेतु महत्त्वपूर्ण है। सभी प्रकार के प्रयासों व समझौते के उपरान्त यदि कनिष्ठ सदस्या निर्धारित कार्यों को पूर्ण करने में सफल नहीं होती है तो मैं कार्मिक विभाग को सभी तथ्यों से अवगत करा दूंगा क्योंकि एक सीमा के बाहर अन्तिम निर्णय का अधिकार उच्च अधिकारियों/मालिकों को होगा। यह कदम मेरे व्यावसायिक व्यवहार को सुनिश्चित करता है। मैं, यह सुनिश्चित करूंगा कि हर समय गोपनीयता को बनाए रखा जाए।
इस प्रकार पूरे प्रकरण में मैं निष्पक्षता, वस्तुनिष्ठता जैसे मूल्यों के साथ अपनी भावनात्मक बुद्धिमत्ता का प्रयोग करूंगा। इसके साथ अपने क्षेत्राधिकार में कनिष्ठ सदस्या को सहयोगपूर्ण वातावरण प्रदान कर एक अच्छी कार्यसंस्कृति के विकास का प्रयास करूंगा।
राज्य के संबंध में गांधी जी के विचारों पर संक्षिप्त टिप्पणी करें।
उत्तर :
महात्मा गांधी का दर्शन अनेक विचारधाराओं से मिलकर बना है। उन्होंने सभी विचारधाराओं और दर्शनों को परखा और उसका सार ग्रहण किया परंतु किसी भी विचारधारा में बहे नहीं।
दर्शन के स्तर पर गांधी जी अराजकतावादी विचारक हैं और यह धारणा उनके नीतिशास्त्र से जुड़ी है। इसका अर्थ है कि वे आदर्श स्थिति में राज्य के अस्तित्व का निषेध करते हैं। गांधी जी के अनुसार राज्य दो कारणों से बुरा है-
राज्य के होने का अर्थ ही है कि वह हिंसा की ताकत (सेना और पुलिस) के सहारे टिका होगा जो कि अहिंसा के आदर्श के विपरीत है। राज्य अनिवार्य रूप से ऐसे कानून बनाता है जो सभी व्यक्तियों को एक जैसे ढाँचे में बाँधते हैं। इससे व्यक्तियों की आत्मिक स्वतंत्रता बाधित होती है।
अराजकतावाद की स्थिति तक पहुँचने के लिये गांधी जी मार्क्स की तरह हिंसा का समर्थन नहीं करते और न ही पीटर क्रोपाटकिन की तरह राज्य के साथ-साथ धर्म के निषेध की बात करते हैं। उनका अराजकतावाद धर्म और शांति से सुसंगत है।
गांधी जी जानते थे कि अराजकतावाद का आदर्श उपलब्ध होना आसान नहीं है। मार्क्स ने जिस तरह से मार्क्सवाद के आने की गारंटी दी है वैसा दावा गांधी जी नहीं करते हैं। उन्हें विश्वास है कि रामराज्य (अर्थात् अराजकतावाद) आएगा जरूर पर कब और कैसे का दावा करना संभव नहीं है।
जब तक रामराज्य नहीं आता तब तक के लिये उन्होंने नैतिक राजव्यवस्था के सूत्र दिये हैं-
राज्य की शक्तियाँ जितनी कम हों उतना बेहतर (थोरो का प्रभाव)। लोकतंत्र का समर्थन किंतु दलविहीन लोकतंत्र के पक्ष में। सत्ता का स्थानांतरण नीचे से ऊपर की ओर होना चाहिये। प्रत्यक्ष चुनाव सिर्फ ग्रामीण पंचायत के स्तर पर हो जिसके पास विधायी, कार्यपालक तथा न्यायिक शक्तियाँ हों। इसके ऊपर के सभी चुनाव इस तरह से हों कि नीचे के पदाधिकारी अपने से ऊपरी स्तर के सदस्यों को चुनें। गाँवों के ऊपर तालुका, उसके ऊपर जनपद, उसके ऊपर प्रदेश तथा उसके ऊपर देश की पंचायत होनी चाहिये। राष्ट्रीय पंचायत या देश की सरकार का मुख्य कार्य सिर्फ यह होना चाहिये कि वह देश को एक रख सके। इसी विचार को स्पष्ट करते हुए जयप्रकाश नारायण ने कहा था कि राज्य ट्रेन की खतरे की जंजीर के समान हो, यात्रियों का ध्यान सदैव इस जंजीर पर केंद्रित नहीं रहता किंतु संकट के समय वे इसका प्रयोग करते हैं। गांधी जी लोक कल्याणकारी राज्य का भी उत्साहपूर्वक समर्थन नहीं करते क्योंकि लोक कल्याण के नाम पर राज्य की शक्तियाँ बढ़ जाती हैं और व्यक्ति की आत्मिक स्वतंत्रता बाधित होती है।
दया और करुणा में क्या अंतर है? उपयुक्त उदाहरणों के माध्यम से इसे स्पष्ट करें। चर्चा करें कि एक जन नेता के जीवन में करुणा का महत्त्व किस सीमा तक है?
उत्तर :
सहानुभूति और करुणा के मध्य अंतर मात्रा और स्तर का है। दोनों ही कमजोर वर्ग के लिये लगाव और ‘सॉफ्ट कॉर्नर’ की भावना से संबंधित है। इसे इस प्रकार देखा जा सकता हैः
सहानुभूति < समानुभूति < करुणा
सहानुभूति का आशय दूसरों की पीड़ा की भावना को महसूस करना है। यह एक सामाजिक अभिव्यक्ति है। सहानुभूति का आशय दूसरे की पीड़ा को समझने से है परंतु यह अवस्था क्षणिक होती है। 
समानुभूति में आप दूसरे व्यक्ति के कष्ट को, उसके स्थान पर स्वयं को रखकर अनुभव करते हैं। यह सहानुभूति से अधिक स्थायी होती है। 
सहानुभूति और समानुभूति से इतर करुणा में आप दूसरों के कष्ट को महसूस करने के साथ, इस परिप्रेक्ष्य में कोई कार्य भी करते हैं।
उदाहरण के तौर पर जब आप किसी कमजोर व्यक्ति को सड़क किनारे देखते हैं तो- 
सहानुभूतिः उस व्यक्ति के कष्ट को आप महसूस करते हैं।
समानुभूतिः उस व्यक्ति की सहायता करना चाहते हैं।
करुणाः आप वास्तव में उसके कष्ट निवारण हेतु कोई कार्य करते हैं।
करुणा, किसी जननेता के लिये अतिमहत्वपूर्ण है क्योंकि यह उनके और जनता के मध्य एक आत्मीय संवाद को स्थापित करने में सहायता प्रदान करता है। करुणा, जननेता में भावनात्मक बुद्धिमत्ता को भी बढ़ाती है। ऐसी स्थिति में जननेता व्यावहारिक तौर पर जनता के मध्य अधिक जुड़ाव व ख्याति महसूस करता है। करुणा का महत्व महात्मा गांधी और भारतीय जनता के संबंधों के तौर पर देखा जा सकता है।
क्या निगमित शासन के अंतर्गत निगम सामाजिक उत्तरदायित्व परोपकारिता के समान है? उदाहरण के साथ विश्लेषण करें।
उत्तर :
कार्पोरेट सोशल रिसपांसिबिलिटी (सीएसआर), परोपकार से लक्ष्य के मामले में समानता रखता है। दोनों का लक्ष्य समाज का हित है परन्तु प्रकृति, उद्देश्य व आयाम को लेकर भिन्नता देखी जा सकती है  है। इसे निम्नलिखित रूपों में  देखा  जा सकता है-
  भिन्नता के बिन्दु सीएसआर परोपकार
प्रकृति (Nature) कर्त्तव्य व उत्तरदायित्व सेवाभाव
उद्देश्य (Purpose) प्राकृतिक-सामाजिक संसाधनों के उपयोग से होने वाले प्रभाव, जो लाभ-हानि की गणना से परे होते हैं, के बदले समाज को कुछ वापस करने के उद्देश्य से किया जाता है। दया और दान के भाव से कमजोर वर्गो की सहायता करना। यह मुख्यतः आत्मसंतुष्टि हेतु किया जाता है।
आयाम (Dimension) सामाजिक-आर्थिक  परोपकारी और नैतिक
क्षेत्र (Scope) यह प्रायः देश की भौगोलिक सीमा के भीतर होता है। यह किसी क्षेत्रीय बंधन/भौगोलिक सीमा से परे होता है। 
उदाहरण 1. टाटा के द्वारा शुरू किया गया जीवन रक्षा पहल (MANSI)
2. भारत पेट्रोलियम द्वारा शुरू किया गया बूंद कार्यक्रम मेलिंडा और गेट्स फाउंडेशन द्वारा विभिन्न देशों जैसे अफ्रीका में स्वास्थ्य सेवा हेतु किये जा रहे प्रयास।
‘नैतिक सापेक्षतावाद’और‘नैतिक वस्तुनिष्ठतावाद’ से आप क्या समझते हैं? क्या आप मानते हैं कि ये अवधारणाएँ भारत जैसे बहुलवादी समाज में सामाजिक विवादों का समाधान करने में सहायक हो सकती है?
उत्तर :
उत्तर की रूपरेखा:
‘नैतिक सापेक्षतावाद’और‘नैतिक वस्तुनिष्ठतावाद’को उदाहरण की सहायता से स्पष्ट करें।
भारतीय समाज में इन संकल्पनाओं के महत्त्व को स्पष्ट करें।
सापेक्षवाद एक अवधारणा है जिसमे किसी स्थिति का आकलन परिस्थितियों पर निर्भर करता है। नैतिक सापेक्षवाद का आशय आत्मनिष्ठ मान्यताओं से है। इस अवधारणा के तहत किसी व्यक्ति य समुदाय  के लिये नैतिक माने जाने वाला कार्य किसी अन्य व्यक्ति या समुदाय के लिये अनैतिक हो सकता है। इसे निम्नलिखित रूपों में देखा जा सकता है-
व्यक्ति सापेक्षः व्यक्तिगत स्तर पर मान्य सही/गलत ही नैतिक रूप से सही-गलत होता है। यह व्यक्ति सापेक्ष अवधारणा है।जैसे- लिव-इन रिलेशनशिप का मुद्दा। समाज सापेक्षः इसमें नैतिकता समाज व संस्कृति के आधार पर निर्धारित होती है। यह समाज सापेक्ष अवधारणा है। जैसे-माँसाहार जैन समाज के लिये अनैतिक तो अन्य धर्म में नैतिक माना जाता है।
नैतिक सापेक्षवाद से इतर नैतिक निष्पक्षतावाद में मूल्य देश,काल,समाज,संस्कृति से निरपेक्ष होते है हैं। यह प्रत्येक स्थिति में एक समान मान्य होते हैं। जैसे-सत्यनिष्ठा,ईमानदारी, प्रेम इत्यादि मूल्य।
मेरी राय में भारत जैसे बहुलतावादी समाज में झगड़ों के समाधान में नैतिक सापेक्षवाद और नैतिक निष्पक्षतावाद दोनों ही महत्त्वपूर्ण है। जहाँ राज्य,मीडिया व प्रशासन के स्तर पर प्राथमिक तौर पर नैतिक निष्पक्षतावाद के मूल्यों को समाहित करना महत्त्वपूर्ण इससे राज्य, मीडिया व प्रशासन में अपने कार्यों के प्रति निष्पक्षता,वस्तुनिष्ठता, सत्यनिष्ठा, जवाबदेही जैसे मूल्यों को समावेशित करने का भाव बढ़ेगा। साथ ही,सांस्कृतिक विविधता से सामंजस्य बैठाने के लिये नैतिक सापेक्षतावाद का समन्वय महत्त्वपूर्ण है। वहीं व्यक्तिगत व सामाजिक स्तर पर नैतिक सापेक्षवाद के मूल्यों को नागरिकों में समावेशित करना आवश्यक है। इससे नागरिकों में एक-दूसरे की मान्यताओं के प्रति सहिष्णुता का प्रचार होगा जो भारत में सांस्कृतिक समरसता के प्रसार के लिये महत्त्वपूर्ण है। व्यक्तिगत स्तर पर नैतिक निष्पक्षता संबंधी मूल्य जैसे- सत्यनिष्ठा, ईमानदारी, करूणा इत्यदि का होना आवश्यक है। 
यदि यह नैतिक सापेक्षतावाद और नैतिक निष्पक्षतावाद के मूल्यों का राज्य, प्रशासन व मीडिया और भारतीय जनता में प्रवाह बढ़ जाये तो दंगों,आपसी असद्भाव इत्यादि समस्याओें का व्यापक समाधान हो सकता है जो सशक्त राष्ट्र के निर्माण हेतु वांछनीय है।
आत्महत्या से संबंधित नैतिक मुद्दों पर चर्चा करें। क्या ऐसे कदम को किसी भी दशा में नैतिक रूप से उचित ठहराया जा सकता है?
उत्तर :
उत्तर की रूपरेखा:
आत्महत्या से संबंधित नैतिक मुद्दों पर प्रकाश डालें।
विभिन्न परिस्थितियों के आलोक में आत्महत्या की नैतिकता पर विचार करें।
आत्महत्या एक ऐसी स्थिति है जिसमें व्यक्ति स्वेच्छा से स्वयं मृत्यु का वरण करता है। अवसाद, जीवन के प्रति नकारात्मक भाव, परिजनों से  अलगाव, भौतिक जीवन में असफलता, तथा जीवन से तटस्थता जैसे भाव आत्महत्या के प्रमुख कारण हैं।
  नैतिकता की दृष्टि से देखा जाए तो  सामान्य परिस्थिति में आत्महत्या अनैतिक नजर आती है। मनुष्य एक सामाजिक प्राणी है तथा उसके अस्तित्व के निर्माण में उसके अलावा उसके माता-पिता, उसके परिवार के अन्य सदस्य, उसके मित्र तथा संपूर्ण समाज का योगदान होता है। इसके अलावा एक व्यक्ति के रूप में अन्य लोग उससे भावनात्मक रूप से भी जुड़े होते हैं। ऐसे में आत्महत्या की घटना से उसके कारण से जुड़े सभी व्यक्ति नकारात्मक रूप से प्रभावित होंगे।  यह नैतिकता की भारत पारस्परिकता की अवधारणा के विरुद्ध है। इसके अलावा गांधी की नैतिकता की अवधारणा के अनुसार ऐसा हर कार्य जो आप  दूसरों से स्वयं के प्रति अपेक्षा नहीं करते उसे स्वयं भी दूसरों के साथ नहीं करना चाहिए। एक आत्महत्या करने वाले व्यक्ति के निकटतम संबंधी यदि आत्महत्या कर लें तो उस पर भी नकारात्मक प्रभाव पड़ेगा और सामान्य रूप में वह स्वयं नहीं चाहेगा कि उसके निकटतम संबंधी आत्महत्या करें। ऐसे में यह गांधीवादी नैतिकता के विरुद्ध है। इसके अलावा कांट के निरपेक्ष आदेश के सिद्धांत के अनुसार भी आत्महत्या की अवधारणा नैतिकता के विरुद्ध है ।यदि ईश्वर के आधार पर नैतिकता को देखा जाए तो यह जीवन हमें ईश्वर की इच्छा से प्राप्त हुआ है ऐसे में इसे नष्ट करना अनैतिक है। इसके अलावा हर व्यक्ति अपने आप में एक संसाधन होता है ऐसे में उपयोगितावादी दृष्टिकोण से भी आत्महत्या नैतिकता के विरुद्ध है।
  ऐसे में एक प्रश्न यह उठता है कि यदि व्यक्ति का जीवन अत्यंत दुखद है और वर्तमान समय में इस दु:ख का कोई समाधान संभव नहीं तो केवल समाज अथवा अपने निकटतम व्यक्तियों की इच्छा के लिये आत्महत्या न करना क्या उस व्यक्ति के हित कि दृष्टि से अनैतिक नहीं है? उदाहरण के लिये अत्यंत कष्टदायक असाध्य रोगों से पीड़ित लोगों के संबंध में इस स्थिति को देखा जा सकता है।
  इसके अलावा विरल परिस्थितियों में कई बार व्यक्ति अपने परिवार, समाज तथा देश के हित के लिये स्वयं मृत्यु का वरण करता है। इसे अनैतिक नहीं माना जाना चाहिए किन्तु व्यापकता में देखा जाये तो यह आत्महत्या विवशता पर आधारित होती है। अतः इसे आत्महत्या का निरपेक्ष प्रयास नहीं माना जाना चाहिए।
  वास्तव में आत्महत्या से संबंधित नैतिकता कि अवधारणा अपने आप में आत्मनिष्ठ है जो व्यक्ति, परिवार, समाज और परिस्थितियों पर निर्भर करती है। कई बार आत्महत्या कि घटना के लिये व्यक्ति के तुलना में समाज और परिस्थितियां अधिक दोषी होती है।  आत्महत्या जैसी स्थिति से बचने के लिये इसके नैतिक आधार पर विचार करने के साथ-साथ इसका समग्र मूल्यांकन अधिक आवश्यक है।